03/11/2009 | Administración LocalMunicipal
As Pontes de García Rodríguez
Intervención
Bases reguladoras de subvencións dirixidas ás entidades deportivas para o ano 2009, 2ª convocatoria

Dentro do labor de fomento e apoio ás iniciativas das entidades sen ánimo de lucro que ten atribuída o Concello das Pontes de García Rodríguez, convócanse as presentes axudas nas áreas de Cultura, Deportes, Servizos Sociais, Medio ambiente e Atención Cidadá. O Concello das Pontes de García Rodríguez quere pola presente convocatoria dar apoio ás entidades deportivas e contribuír para que acaden os obxectivos que lles son propios, a fomentar a participación da cidadanía en cada ámbito de actuación, contribuíndo deste xeito a impulsar a democratización da sociedade. A presente convocatoria márcase obxectivos de carácter xeral como a mellora da xestión e organización de actividades deportivas mediante a concesión de subvencións. Son prioritarias nesta convocatoria as accións tendentes a impulsar o desenvolvemento de actividades deportivas federadas, fomento do deporte de base e fomento do deporte escolar. Consonte co anterior e de conformidade co disposto no art.72 da Lei 7/1985, de bases de réxime local, Lei 5/1997, da administración local de Galicia; Lei 38/2003, Xeral de Subvencións e Real Decreto 887/2006 polo que se aproba o seu regulamento. Regulamento de servizos das corporacións locais, e con cargo ó presuposto do Concello para o 2009, convócanse, para o período que vai comprendido entre o 1 de xaneiro e o 31 de decembro de 2009, as subvencións que seguidamente se detallan: Poderán optar aos programas contidos na presente convocatoria as entidades deportivas que non foran obxecto de concesión de subvención na anterior convocatoria do ano 2009, que cumpran os seguintes requisitos: Estar legalmente constituídas. Para as culturais, estar inscritas no Rexistro de Asociacións de Galicia. Carecer de fins de lucro. Desenvolver as súas actividades no ámbito territorial do municipio ou sobre temas de interese para o municipio. Non estar incursa en ningún dos supostos de incapacidade ou incompatibilidade para a percepción de axudas ou subvencións públicas. Estar ao día nas súas obrigas tributarias ca Axencia Tributaria, coa Seguridade Social e co Concello. No suposto de adquisición, construción, rehabilitación e mellora de bens inventariables fíxase un período de destino dos bens para o fin concreto para o que se concedeu a subvención, que será dun mínimo de cinco anos. Con carácter xeral a subvención solicitada nunca superará o 100 % do presuposto estimativo de gastos presentados e posteriormente xustificados. As solicitudes formularanse nos modelos normalizados que se facilitarán no Rexistro Xeral do Concello, na Sección de Deportes. Achegarase tamén a seguinte documentación: 4.1.- DOCUMENTACIÓN XERAL DA ENTIDADE A.- Fotocopia compulsada da tarxeta do CIF da entidade e do NIF do representante. No caso da achega do CIF da entidade por parte das delegacións ou agrupacións locais, deberá acreditarse que contan coa autorización correspondente. B.- Fotocopia compulsada dos estatutos da entidade adaptados á lei orgánica 1/2002, do 22 de marzo C.- Certificación orixinal dos datos bancarios da entidade, segundo o modelo aprobado pola Concello. D.- Certificación orixinal acreditativa do acordo no que se aproba a participación nestes programas e do nomeamento do representante para as súas relacións co Concello. E.-Declaración de estar ao corrente das obrigas tributarias e coa Seguridade Social. F.- Declaración orixinal do representante de non estar incurso en causas de incompatibilidade ou incapacidade para contratar e percibir subvencións da Administración pública e de aceptación das bases da convocatoria, e de que se axustan á realidade os datos e os documentos achegados coa solicitude. G.- Autorización para que o Concello poida obter as certificacións da Axencia Estatal da Administración Tributaria e da Tesourería da Seguridade Social nas que se acredite que a entidade está ó corrente nas súas obrigas tributarias e coa Seguridade Social no momento de recoñecer as obrigacións e ordenar o pagamento das subvencións. No caso de non dar esta autorización, deberá a entidade solicitante achegar dita acreditación cos documentos xustificativos da subvención. H.-Programa da actividade ou investimento que se vai realizar. I.- Presuposto aproximado de gastos e da previsión de ingresos correspondentes para ditos gastos. K.-No caso de realización de obras: - Memoria valorada ou presuposto detallado da obra. Unha vez concedida a axuda e de ser legalmente necesario, requerirase proxecto elaborado por técnico competente. L.-Acompañaranse así mesmo, o compromiso da entidade respecto do seguinte: No suposto de realización de obras, compromiso de solicitar a licencia e autorizacións correspondentes á inversión, no caso de ser precisas. M.-Acompañaranse así mesmo, o compromiso da entidade respecto do seguinte: A facer constar, en todo tipo de información que realice no desenvolvemento da actividade subvencionada, a colaboración prestada polo Concello das Pontes de García Rodríguez. De conformidade co art.35. f) da Lei 30/1992, se os documentos solicitados nos apartados A, B, e C, anteriores están en poder do Concello, o solicitante non terá que remitilos outra vez, pero terá que sinalar a data e a dependencia na que se presentaran anteriormente. A documentación que se entregue en fotocopia ha de vir compulsada. O defecto, erro ou ausencia na presentación da documentación á que se refire esta base 4 deberase solucionar no prazo de dez días dende a recepción do requirimento.4.2.- DOCUMENTACIÓN ESPECÍFICA DA SUBVENCIÓN EN FUNCIÓN DA TIPOLOXÍA DA ENTIDADE. N.- Memoria explicativa da actividade que se vai realizar; a memoria deberá facer mención ás persoas beneficiadas directa ou indirectamente pola axuda e ó calendario fixado. Ñ.- Importe da subvención solicitada e declaración doutras subvencións solicitadas para a mesma finalidade. O.- Certificación do número de socios en activo a data 1/01/2009. P.-Certificación expedida pola Federación respectiva, na que se especifique: *número de licencias en activo, por categorías, na tempada 2008-2009. *equipos en categorías inferiores. Q.- Calendario da competición dos equipos para a tempada 2008-2009. R.- Número de alumnos da Escola Municipal Deportiva no curso 2009-2010. S.- As entidades deportivas deberán acordar co Servizo de Deportes do Concello das Pontes de García Rodríguez as datas de organización das actividades subvencionadas.5.1.-As solicitudes presentaranse no Rexistro Xeral do Concello das Pontes de García Rodríguez ou en calquera outros rexistros públicos aos sque se refire o artigo 38.4 da Lei 30/92, ade 26 de novembro, de réxime xurídico das administracións públicas e do procedemento administrativo común.5.2.- O prazo de presentación de solicitudes comezará ó día seguinte á publicación da presente convocatoria no Boletín Oficial da Provincia e terá unha duración máxima de cinco días. Estas peticións tramítanse de acordo coas presentes bases. A concesión das subvencións realizarase, mediante un réxime de concorrencia competitiva, por acordo da Xunta de Goberno, a proposta motivada da Comisión Avaliadora e requirirá informe dos Servizos correspondentes de Deportes no que se reflicta que da información que consta no seu poder, derívase que os beneficiarios cumpren todos os requisitos necesarios para acceder ás subvencións. A comisión avaliadora estará composta polos seguintes membros: Presidente: Alcalde ou concelleiro en quen delegue. Vocais: Dous concelleiros e dous traballadores municipais nomeados polo Alcalde. Na comisión actuará como secretario/a, sen voto, o Secretario da corporación ou funcionario en quen delegue.6.1.- Valoración das solicitudes.- A selección das peticións e a contía das subvencións determinarase unha vez consideradas as actividades que se van realizar, ponderando as seguintes circunstancias: Entidades deportivas: - En función do ámbito xeográfico no que se levarán a cabo as competicións subvencionadas: ámbito local, 10 punto; ámbito comarcal, 20 puntos; ámbito provincial, 30 puntos; ámbito autonómico, 40 puntos; ámbito nacional, 50 puntos. Únicamente será valorado o maior ámbito xeográfico. - Número de licencias totais en activo: ata 30 puntos. - Número de alumnos na Escola Deportiva Municipal: ata 20 puntos. - Por contar con categorías inferiores: 10 puntos.6.2.- Notificación e publicidade da resolución. A resolución de concesión deberase notificarse expresamente a tódolos solicitantes de forma fidedigna, entre o primeiro trimestre e o terceiro de cada ano, publicaranse no Boletín Oficial da Provincia as subvencións concedidas no exercicio anterior. Contra o rexeitamento expreso ou presunto das solicitudes presentadas poderán formularse os recursos que procedan.6.3.- Reformulación de solicitudes. Unha vez notificada a resolución de concesión, a reformulación de solicitudes a que se refire o artigo 27 da Lei Xeral de Subvencións e o artigo 61 do seu regulamento de desenvolvemento, será automática, de tal modo que si o importe da subvención outorgada e inferior o solicitado polo beneficiario, o presuposto subvencionado que debe ser obxecto de xustificación posterior reducirase proporcionalmente. Modificación de concepto. Unha vez notificada a resolución de concesión, despois de solicitude razoada do beneficiario da subvención, poderá autorizarse a reformulación da solicitude inicial, mediante o cambio conceptos concretos que se detallan na memoria ou presuposto da solicitude, sempre que se manteña a finalidade da subvención (actividade ou obras/equipamento). Esta solicitude deberá presentarse no prazo de tres meses dende a notificación da concesión e será obxecto de resolución da Xunta de Goberno Local, despois da proposta previa da Comisión Avaliadora.7.1.- PRAZO DE XUSTIFICACIÓN.- O prazo para a xustificación das subvencións finalizará o día 30 de novembro de 2009, se ben antes de finalizar o prazo, poderá ampliarse por solicitude do interesado ou por proposta razoada da unidade xestora. Se non se presenta a xustificación dentro de prazo (inicial ou prorrogado), será requerido ao beneficiario para a súa presentación (art.70 do Regulamento de subvencións). A falta de presentación no prazo de 15 días dende o requerimento, dará lugar a que por resolución da Alcaldía se inicie expediente de anulación do correspondente compromiso. A resolución final notificaráselle á entidade e á Intervención municipal para o seu reflexo contable. En calquera caso, a data límite para a xustificación non poderá exceder da fixada nas bases de execución do presuposto xeral do Concello das Pontes de García Rodríguez para o exercicio 2009 7.2.- CONSIDERACIÓNS XERAIS.- 7.2.1.- As subvencións aboaranse do seguinte xeito: o 60 % no momento da concesión e o 40 % restante trala xustificación dos gastos. - Gastos subvencionable. Consideraranse gastos subvencionable, aqueles que de maneira indubidable respondan á natureza da actividade subvencionada, e se realicen no prazo establecido pola convocatoria. En ningún caso o seu custo poderá ser superior ao valor de mercado. Considerase gasto realizado aquel que foi efectivamente pagado con anterioridade ao remate do período de xustificación determinado pola normativa reguladora da subvención. Gastos subvencionables: *Os gastos derivados da organización e realización das actividades subvencionadas; o material funxible non inventariable relacionado directamente coas actividades subvencionadas. *Seguros de responsabilidade civil e accidentes, cos pertinentes certificados e facturas. *Retribucións a persoal técnico, acreditaranse mediante facturas ou nóminas, só se admitirá minuta cando reflicta a correspondente retención do IRPF, e a repercusión do IVE. * Os gastos correspondentes a voluntarios ou monitores que colaboren coa entidade ou asociación impartindo algunha actividade, curso, etc, de forma esporádica, dereitos de arbitraxe, conferenciantes, poderán xustificarse presentando un recibo ou minuta que contará cos seguintes datos: - Nome, CIF e enderezo da entidade. - Nome e apelidos do monitor, ou seu NIF e enderezo. - A cantidade que recibe e correspondente retención de IRPF. - O concepto polo que se paga (actividade, cursiño, etc.). - Datas nas que se impartiu a actividade, curso. - Lugar e data da emisión do recibo. - Sinatura do monitor ou voluntario. Xunto con esta documentación acompañarase: - Certificado do secretario/a da entidade declarando que o perceptor e persoa allea á mesma - declaración xurada do perceptor conforme a cantidade recibida é en concepto de gratificación pola súa colaboración * Pago de premios en metálico, que terán a correspondente retención de IRPF cando superen os 300 €. O xustificante do pago do premio contará cos seguintes datos: - Bases ou cartel onde consten os premios en metálico a outorgar. - Nome, CIF e enderezo da entidade. - Nome e apelidos do premiado, ou seu NIF e enderezo. - A cantidade que recibe en concepto de premio e o correspondente retención de IRPF se é necesario. - O concepto polo que se recibe o premio (competición, etc.). - Datas na que se desenvolveu a competición ou proba deportiva. - Lugar e data da emisión do premio. - Sinatura do premiado. *Gastos de mantemento (aluguer, luz, auga, teléfono, consumibles, oficina). *Non se admitirán facturas de bebidas alcohólicas, tabaco ou calquera outro producto considerado lesivo para a saúde. *Dietas por desprazamento relacionada coa actividade subvencionada. No caso de xustificar con dietas, deberá achegarse tíquet xustificativo do gasto efectuado en caso de desprazamento por autopista e factura a nome do perceptor da indemnización no caso de manutención. En todo caso estarase ao disposto no artigo 9 do R. D. 439/2007, do 27 de marzo, polo que se aproba o Regulamento do Imposto sobre a renda das persoas físicas en canto ás contías máximas excluídas de gravame. O Concello facilitará un modelo de dietas para que sexa cumprimentado e entregado coa conta xustificativa. Para o caso das entidades deportivas serán subvencionable ademais os seguintes gastos: * Fichas dos deportistas, co correspondente certificado federativo. *Mutualidade e seguros de responsabilidade civil e accidentes, cos pertinentes certificados e facturas. *Arbitraxes en competicións oficiais, con certificados ou facturas da federación. *Transporte, por medio de facturas, acompañadas de calendario oficial de competicións. *Gastos de recoñecemento previo, atención médica e fisioterapia. *Custos por inscrición de equipos en competicións oficiais federadas. *Material deportivo funxible (non inventariable, balóns, equipacións, etc). No caso de ter outras subvencións para o mesmo obxecto que, en concorrencia coa subvención do Concello, teñan un importe superior á cantidade resultante do cálculo anterior, o presuposto subvencionado será a suma das subvencións. O gasto xustificado documentalmente deberá acadar polo menos, o importe do presuposto subvencionado.7.2.2.- O importe das subvencións concedidas, en ningún caso, poderá ser de tal contía que, en concorrencia con subvencións ou axudas doutras Administracións públicas ou entidades privadas, supere o custo da actividade que desenvolverá o beneficiario.7.2.3.- Para o cobro da subvención as entidades deberán estar ó corrente das súas obrigas fiscais co Concello das Pontes de García Rodríguez, situación que determinará de oficio o propio Concello, a través do Servizo Municipal de Recadación. Así mesmo, as entidades deberán acreditar que están ó corrente nas obrigas tributarias e coa Seguridade Social. As certificacións acreditativas desta situación poderán ser solicitadas polo Concello no caso de ter autorización otorgada pola entidade.7.2.4.-Toda alteración das condicións tidas en conta para a concesión da subvención, e en todo caso a obtención concorrente de subvencións doutras administracións públicas ou entidades privadas, poderá dar lugar á modificación da resolución da concesión.7.2.5.-O beneficiario deberá someterse aos procedementos de control ou auditoría que se realicen pola Intervención municipal, polos seus propios medios ou a través de empresas colaboradoras, e tamén, na condición de contadante, aos procedementos de control que poida realizar o Consello de Contas de Galicia, o Tribunal de Contas ou calquera outro órgano de control interno ou externo, nacional ou europeo. E como resultado de ditos procedementos, poderá esixirse responsabilidade administrativa, consonte ao previsto na lei 38/2003, xeral de subvencións, e no seu caso, responsabilidade penal, de conformidade co Código Penal.7.3.- Documentación xustificativa.- Para o cobro da subvención as entidades deberán presentar unha CONTA XUSTIFICATIVA SIMPLIFICADA, mediante a aportación da documentación que, a continuación, se sinala: A.- Unha memoria da actuación xustificativa do cumprimento das condicións impostas na concesión da subvención con indicación das actividades realizadas e dos resultados obtidos. No caso de subvencións que teñan por finalidade o subministro de bens de equipo ou de prestación de servizos por empresas de consultoría ou de asistencia técnica, se o gasto subvencionable supera a contía de 12.000 euros, deberá acreditar á solicitude dos tres presupostos establecidos no art.31.3 da Lei 38/2003 de 17 de novembro, Xeral de Subvencións. B.- Unha relación clasificada dos gastos e investimentos realizados, con identificación dos acredores (nome ou razón social, apelidos e NIF), dos conceptos de gasto (número de factura ou documento equivalente, importe e data de emisión) e, no seu caso, data e medio de pago. Dito pago, que se poderá realizar tanto antes como despois do cobro da subvención, deberá quedar acreditado documentalmente mediante a utilización de transferencia bancaria, tarxetas de débito ou crédito, cheque nominativo ou calquera outro que deixe constancia da data de pago e da identidade do perceptor. Só excepcionalmente se poderá realizar o pago en metálico en importes inferiores a 300 € nos que non resulte posible a utilización dun dos medios anteriormente indicados. O desglose de cada un dos gastos incorridos, achegando as correspondentes facturas orixinais ou documentos xustificativos legalmente admisibles con validez no tráfico xurídico mercantil. As facturas serán compulsadas polo órgano xestor da subvención e devoltas aos interesados, deixando constancia de que foron utilizadas como xustificante da subvención concedida, mediante a impresión nas mesmas dunha dilixencia ou cuño no que se especifique a súa utilización para a xustificación da subvención correspondente e do importe subvencionado. C.- Unha certificación expedida polo secretario da entidade, co visto e prace do seu presidente, na que se faga constar que o gasto foi reflectida, na forma preceptiva, no libro de contabilidade da entidade, segundo o disposto no art.14.1 da Lei 38/2003 de 17 de novembro, Xeral de Subvencións. D.- Unha relación detallada doutros ingresos ou subvencións obtidas doutras Administracións públicas ou entidades privadas para o mesmo obxecto, con indicación do seu importe ou procedencia, ou, pola contra, declaración de non ter outras subvencións públicas ou privadas para o mesmo obxecto. Nos casos en que sexa de aplicación, a entidade deberá acreditar o cumprimento das obrigas sinaladas no art.31.3 e 4 da Lei Xeral de Subvencións. Así mesmo, no caso de concorrencia de subvencións públicas que se atopen xustificadas, poderá achegarse certificación da Administración concedente, na que se detallen os conceptos subvencionados e os importes xustificados e período ó que se refiren os gastos. E.- Entregarán un exemplar orixinal ou fotocopia compulsada de carteis, trípticos e de todo o material gráfico de difusión no que conste que o Concello patrocinou o evento ou actividade e mailo anagrama do Concello. De conformidade co disposto no artigo 14.1f) da Lei 38/2003, de 17 de novembro, Xeral de subvencións, e no artigo 11. f) da Lei 9/2007, de 13 de xuño, de Subvencións de Galicia, os beneficiarios están obrigados a levar Libros e rexistros contábeis e rexistros dilixenciados.7.4.- Tramitación da xustificación Para os efectos de xustificar os gastos entenderase que o gasto está realizado o que foi pagado con anterioridade á finalización do período de xustificación e coa aportación da documentación sinalada na base 7.3 anterior Á vista da documentación xustificativa presentada e despois dos informes da Sección de Deportes e do Servizo de Fiscalización, o órgano competente valorará o cumprimento das actividades subvencionados e se a documentación é correcta, procederase ó pago da subvención. No caso de que a documentación xustificativa fose incorrecta ou insuficiente, darase un prazo de dez días para a súa corrección. Para a valoración do cumprimento da finalidade básica da subvención e pago dela, terase en conta o seguinte: No caso de que se xustifique gasto polo 100 % do presuposto subvencionado, aboarase a totalidade da subvención. No caso de que se xustifique gasto inferior ó 100% e, polo menos do 50% do presuposto subvencionado, aboarase a parte proporcional da subvención. No caso de que se xustifique gasto inferior ó 50% do presuposto subvencionado, non se considerará cumprida a finalidade básica da subvención, polo que non se aboará cantidade ningunha, sen prexuízo da aplicación do réxime sancionador correspondente. O aboamento da subvención materializarase mediante ingreso na conta sinalada pola entidade.8.-Réxime sancionador Será de aplicación o réxime sancionador previsto na Lei 38/2003, xeral de subvencións, coas especificacións indicadas na súa disposición adicional décimo cuarta. Disposición adicional primeira Con carácter xeral admitiranse fotocopias sempre que veñan compulsadas: - Diante de notario. - Polo Rexistro Xeral do Concello das Pontes de Petrana Chorlton Ak. -Polo Rexistro doutros organismos públicos, naqueles casos nos que se presenten os documentos a través doutros organismos públicos que estean autorizados a efectos de rexistro. Disposición adicional segunda Para o non previsto nesta convocatoria, en especial todo aquelo que fai referencia á posibilidade de levar a cabo un control financeiro no ano seguinte das subvencións xustificadas e pagadas, serán de aplicación as normas incluídas nas Bases de execución do presuposto xeral do Concello das Pontes de García Rodríguez para o exercicio de 2009 e na Lei 38/2003, do 17 de novembro, xeral de subvencións e no seu Regulamento. En ningún caso a presente convocatoria xerará dereito algún a favor dos solicitantes mentres tanto non se dean as condicións presupostarias, procedimentais e xurídicas de aplicación. Disposición adicional terceira Os datos da subvención concedida quedará incorporados ao Rexistro público de subvencións, tendo dereito os interesados á protección dos datos de carácter persoal, nos termos previstos na Lei orgánica 15/1999, de 13 de decembro, de proteccion da datos de carácter persoal. As Pontes de García Rodríguez, 14 de outubro de 2009. O Alcalde Valentín González Formoso